CELEX: 32018R0401
Language: lv
Date: 2018-03-14 00:00:00
Title: Komisijas Regula (ES) 2018/401 (2018. gada 14. marts), ar ko Regulu (ES) Nr. 139/2014 groza attiecībā uz skrejceļu klasifikāciju

15.3.2018   
            
            
               LV
            
            
               Eiropas Savienības Oficiālais Vēstnesis
            
            
               L 72/17
            
         KOMISIJAS REGULA (ES) 2018/401
   (2018. gada 14. marts),
   ar ko Regulu (ES) Nr. 139/2014 groza attiecībā uz skrejceļu klasifikāciju
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2008. gada 20. februāra Regulu (EK) Nr. 216/2008 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi, un ar ko atceļ Padomes Direktīvu 91/670/EEK, Regulu (EK) Nr. 1592/2002 un Direktīvu 2004/36/EK (1), un jo īpaši tās 8.a panta 5. punktu,
   tā kā:
   
               (1)
            
            
               Komisijas Regulas (ES) Nr. 139/2014 (2) I pielikumā ir noteikta definīcija terminam “instrumentālais skrejceļš” minētās regulas vajadzībām. Minētās regulas noteikumiem būtu jāatspoguļo jaunākie sasniegumi un paraugprakse lidlauku jomā un jāņem vērā piemērojamie starptautiskie standarti.
            
         
               (2)
            
            
               Starptautiskā Civilās aviācijas organizācija (ICAO) savā Oficiālajā vēstulē AN 41.2.24–13/20 pieņēma Čikāgas konvencijas 1. sējuma 14. pielikuma grozījumu 11-B, kas ICAO dalībvalstīs ir piemērojams no 2014. gada 13. novembra. Tajā noteiktās izmaiņas vienkāršo spēkā esošo skrejceļa pieejas klasifikāciju un precīzāk apraksta dažāda veida nolaišanās un nosēšanās darbības.
            
         
               (3)
            
            
               Šīs Čikāgas konvencijas 14. pielikuma izmaiņas būtu jāatspoguļo Regulā (ES) Nr. 139/2014, jo īpaši tās noteikumos attiecībā uz veiktspējas navigācijas (PBN) nolaišanos ar vertikāliem norādījumiem un prasībām skrejceļiem saistībā ar nolaišanās darbībām. Turklāt būtu jāatvieglo PBN nolaišanās ar vertikāliem norādījumiem īstenošana nozīmīgā skaitā lidlauku bez to skrejceļu infrastruktūras modernizēšanas.
            
         
               (4)
            
            
               Tāpēc Regula (ES) Nr. 139/2014 būtu attiecīgi jāgroza.
            
         
               (5)
            
            
               Šajā regulā noteiktie pasākumi balstās uz Atzinumu Nr. 03/2016, ko izdevusi Eiropas Aviācijas drošības aģentūra saskaņā ar Regulas (EK) Nr. 216/2008 17. panta 2. punkta b) apakšpunktu un 19. panta 1. punktu.
            
         
               (6)
            
            
               Šajā regulā paredzētie pasākumi ir saskaņā ar tās komitejas atzinumu, kura izveidota ar Regulas (EK) Nr. 216/2008 65. pantu,
            
         IR PIEŅĒMUSI ŠO REGULU.
   1. pants
   Regulas (ES) Nr. 139/2014 I pielikumu groza saskaņā ar šīs regulas pielikumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 14. martā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 79, 19.3.2008., 1. lpp.
   
   
      (2)  Komisijas 2014. gada 12. februāra Regula (ES) Nr. 139/2014, ar ko nosaka prasības un administratīvās procedūras saistībā ar lidlaukiem atbilstīgi Eiropas Parlamenta un Padomes Regulai (EK) Nr. 216/2008 (OV L 44, 14.2.2014., 1. lpp.).
   
      PIELIKUMS
      Regulas (ES) Nr. 139/2014 I pielikumu groza šādi:
      
                  1)
               
               
                  pielikuma 22) punktu aizstāj ar šādu:
                  
                              “22)
                           
                           
                              “instrumentālais skrejceļš” ir viens no šādiem skrejceļu tipiem, kas paredzēti gaisa kuģu instrumentālās nolaišanās veikšanai:
                              1.   “neprecīzas nolaišanās skrejceļš”: skrejceļš, kurš aprīkots ar vizuālajiem līdzekļiem un vismaz kādu no nevizuālo līdzekļu veidiem, paredzēts nosēšanās darbībām pēc A tipa instrumentālās nolaišanās darbības veikšanas;
                              2.   “I kategorijas precīzas nolaišanās skrejceļš”: skrejceļš, kurš aprīkots ar vizuālajiem līdzekļiem un vismaz kādu no nevizuālo līdzekļu veidiem, paredzēts nosēšanās darbībām pēc B CAT I tipa instrumentālās nolaišanās darbības veikšanas;
                              3.   “II kategorijas precīzas nolaišanās skrejceļš”: skrejceļš, kurš aprīkots ar vizuālajiem līdzekļiem un vismaz kādu no nevizuālo līdzekļu veidiem, paredzēts nosēšanās darbībām pēc B CAT II tipa instrumentālās nolaišanās darbības veikšanas;
                              4.   “III kategorijas precīzas nolaišanās skrejceļš”: skrejceļš, kurš aprīkots ar vizuālajiem līdzekļiem un vismaz kādu no nevizuālo līdzekļu veidiem, kuri darbojas līdz skrejceļam un visa skrejceļa garumā, paredzēts nosēšanās darbībām pēc B CAT III.A, III.B vai III.C tipa instrumentālās nolaišanās darbības veikšanas;”;
                           
                        
            
                  2)
               
               
                  iekļauj šādu 47.a) un 47.b) punktu:
                  
                              “47.a)
                           
                           
                              “A tipa instrumentālās nolaišanās darbība” ir instrumentālās nolaišanās darbība ar minimālo nolaišanās augstumu jeb lēmuma pieņemšanas augstumu 75 m (250 ft) vai augstāku;
                           
                        
                              47.b)
                           
                           
                              “B tipa instrumentālās nolaišanās darbība” ir instrumentālās nolaišanās darbība ar lēmuma pieņemšanas augstumu zemāku par 75 m (250 ft). B tipa instrumentālās nolaišanās darbības iedala šādās kategorijās:
                              1.   I kategorija (CAT I): lēmuma pieņemšanas augstums, kas nav mazāks kā 60 m (200 ft), un vai nu ar redzamību, kas nav mazāka kā 800 m, vai ar redzamību uz skrejceļa, kas nav mazāka kā 550 m;
                              2.   II kategorija (CAT II): lēmuma pieņemšanas augstums, kas mazāks kā 60 m (200 ft), bet nav mazāks kā 30 m (100 ft), un ar redzamību uz skrejceļa, kas nav mazāka kā 300 m;
                              3.   III.A kategorija (CAT III.A): lēmuma pieņemšanas augstums, kas mazāks kā 30 m (100 ft), vai bez lēmuma pieņemšanas augstuma ierobežojuma un ar redzamību uz skrejceļa, kas nav mazāka kā 175 m;
                              4.   III.B kategorija (CAT III.B): lēmuma pieņemšanas augstums, kas mazāks kā 15 m (50 ft), vai bez lēmuma pieņemšanas augstuma ierobežojuma un ar redzamību uz skrejceļa, kas mazāka kā 175 m, bet nav mazāka kā 50 m;
                              5.   III.C kategorija (CAT III.C): bez lēmuma pieņemšanas augstuma un redzamības uz skrejceļa ierobežojumiem;”.